Дарашэвічы былі сапраўдным асяродкам сяброўскага і культурнага жыцця. Тут часта бывалі прадстаўнікі славутай мясцовай шляхты, мастакі, літаратары і навукоўцы. У Кеневічаў гасцілі вядомыя пісьменнікі-паляўнічыя Станіслаў Забароўскі і Юзеф Вайсенгоф. Апошні свае ўражанні з побыту ў гэтых ваколіцах пакінуў у аповесці “Пушча”, у якой дасканала апісаў мясцовую прыроду. Частым госцем быў тут і мастак Генрык Вайсенгоф, які чэрпаў натхненне з акаляючых краявідаў і пакінуў шмат палескіх пейзажаў. Тут перад першай сусветнай вайной збіраў этнаграфічныя матэрыялы Казімір Машынскі, якія потым змясціў у манаграфіі “Усходняе Палессе”, што ўбачыла свет у 1925 годзе ў Варшаве.